Francis Beaumont
Store norske leksikon,Språk og litteratur,Litteratur i verden,Europa,Storbritannia og Nord-Irlands litteratur,Storbritannia og Nord-Irlands litteratur på 1600-tallet
Francis Beaumont var en engelsk dramatiker. I årene 1608–1613 skrev han flere verstragedier og tragikomedier sammen med John Fletcher som fikk enestående popularitet. Skuespillene ble oppført på innendørsscenen Blackfriars, som nettopp var blitt overtatt av William Shakespeares teaterselskap; men til forskjell fra Shakespeares dyptloddende dramaer hadde de et sterkt melodramatisk preg og en overflatisk eleganse, som åpenbart appellerte spesielt til kretsene omkring hoffet. De betydeligste er Philaster, The Maid's Tragedy og A King and No King.
Alene skrev Beaumont to prosakomedier, The Woman Hater (ca. 1606) og The Knight of the Burning Pestle (ca. 1608). Særlig den første er sterkt influert av vennen Ben Jonsons typekomedie (comedy of humours). Den andre driver burlesk gjøn med både det heroiske og det borgerlige drama og er det første engelske skuespillet med gjennomført helteparodi. Den hører til Shakespearetidens morsomste komedier.Beaumont var den tredje engelske dikter (Shakespeare var ikke blant dem) som ble gravlagt i Westminster Abbey. Les mer i Store norske leksikon Storbritannias litteratur